## Pravilnik o uvjetima i načinu održavanja straže, te obavljanju drugih poslova na brodu kojima se osigurava sigurna plovidba i zaštita mora od onečišćenja

### NN 125/2005 (24.10.2005.), Pravilnik o uvjetima i načinu održavanja straže, te obavljanju drugih poslova na brodu kojima se osigurava sigurna plovidba i zaštita mora od onečišćenja

# MINISTARSTVO MORA, TURIZMA, PROMETA I RAZVITKA

**2328**

Na temelju članka 1021. stavka 3. alineje 9.
Pomorskog zakonika (»Narodne novine« br. 181/04) ministar mora, turizma,
prometa i razvitka donosi

## PRAVILNIK

### O UVJETIMA I NAČINU ODRŽAVANJA STRAŽE, TE OBAVLJANJU DRUGIH POSLOVA NA BRODU KOJIMA SE OSIGURAVA SIGURNA PLOVIDBA I ZAŠTITA MORA OD ONEČIŠĆENJA

OPĆE ODREDBE

Članak 1.

(1) Ovim se Pravilnikom, u cilju osiguravanja sigurnosti
plovidbe i zaštite okoliša utvrđuju načela i postupci u svezi s obavljanjem
poslova i održavanjem straže članova posade na pomorskim brodovima hrvatske
državne pripadnosti, propisuju se načela za utvrđivanje radnog vremena i
vremena odmora članova posade, obveze kompanije, odnosno brodara, zapovjednika,
časnika i drugih članova posade s posebnim ovlastima na brodu, način osiguranja
učinkovite komunikacije na brodu hrvatske državne pripadnosti i brodovima koji
na redovnim linijama tiču luke u Republici Hrvatskoj, u daljnjem tekstu:
obavljanje poslova i održavanje straže.

(2) Odredbe ovog Pravilnika se na odgovarajući
način odnose na jahte i brodice.

Članak 2.

Pojedini izrazi u smislu ovog Pravilnika imaju
sljedeća značenja:

1. Straža je jedna ili više osoba koje obavljaju
poslove osiguravanja sigurnosti plovidbe u propisanom vremenskom razdoblju;

2. Poslovnik sustava sigurnog upravljanja brodom
i zaštite okoli­ša (u daljnjem tekstu: Poslovnik) je pisani dokument u kojem su
sadržane upute kompanije odnosno brodara i zapovjednika broda u svezi s
postupanjem u slučajevima opasnosti, za boravka broda u luci, na sidrištu i u
plovidbi. Poslovnik se mora nalaziti na brodu, te se prema potrebi i sukladno
postupku mora ažurirati;

3. Zaštita okoliša je zaštita morskog okoliša od
onečišćenja s plovnog objekta.

OBVEZE KOMPANIJE ODNOSNO
BRODARA

Članak 3.

U cilju osiguranja pravilnog i sigurnog
obavljanja poslova i održavanja straže, kompanija odnosno brodar je dužan:

1. ukrcati na brod stručno i zdravstveno sposobnu
posadu čiji broj i ustroj mora biti u skladu s posebnim propisima vodeći računa
o organizaciji radnog vremena kako bi se osigurao dostatan odmor i spriječio
umor članova posade;

2. za svaki brod, posebno odrediti i obveze
svakog člana posade koji obavlja ili nadzire poslove u svezi sa sigurnošću
plovidbe i zaštitom okoliša;

3. odrediti jednu ili više osoba na kopnu,
osiguravajući joj potrebna sredstva i ovlasti koja će biti posrednik između
posade na brodu kompanije, odnosno brodara i koja će za svaki brod nadzirati
provođenje propisanih mjera sigurnosti plovidbe i zaštite okoliša, a po
potrebi, pružati odgovarajuću stručnu i drugu pomoć;

4. ustrojiti sustav sigurnog upravljanja brodom,
davanjem pisanih uputa sadržanih u Poslovniku sustava sigurnog upravljanja
brodom i zaštite okoliša;

5. dati uputstva u svezi s postupanjem na
zapovjedničkom mostu, te osigurati primjenu obrazaca za provjeru, prilagođenih
svakom pojedinom brodu;

6. osigurati da je svaki pomorac koji je ukrcan
na brod upoznat sa svojim dužnostima, kao i svim karakteristikama broda, opreme
i uređaja, postupcima relevantnim za njegove redovne dužnosti ili dužnosti u
izvanrednim situacijama;

7. osigurati da posada može učinkovito
koordinirati svoje aktiv­nosti u izvanrednim situacijama i u obavljanju
dužnosti vezanih za sigurnost, sigurnosnu zaštitu i sprečavanje onečišćenja;

8. dati uputstva zapovjedniku broda glede
zlouporabe droga i alkoholnih pića;

9. osigurati upoznavanje svakog člana posade s
opremom i postupcima u svezi s obavljanjem njihovih dužnosti;

10. osigurati pravilno vođenje i dostupnost svih
podataka i informacija o pomorcima ukrcanim na brodovima kompanije, poglavito
dokumentaciju koja se odnosi na svjedodžbe o osposobljenosti, izobrazbu,
plovidbeni staž i zdravstvenu sposobnost.

KOMUNIKACIJA NA BRODU

Članak 4.

(1) Radni jezik na brodu hrvatske državne
pripadnosti je hrvatski jezik i latinično pismo.

(2) Radi osiguranja učinkovite komunikacije na
brodu bitne za sigurnost, svi članovi posade broda iz stavka 1. ovog članka
moraju govoriti hrvatski jezik i služiti se latiničnim pismom.

(3) Za brodove na koje se primjenjuje Glava I.
SOLAS Konvencije, komunikacija između broda i obalnih vlasti mora se odvijati
sukladno odredbi Glave V, Pravila 14. stavka 4. SOLAS Konvencije.

(4) Na putničkim brodovima hrvatske državne
pripadnosti, sve pisane upute putnicima vezane za sigurnost i postupke u
izvanrednim situacijama, oznake evakuacijskih ruta i slično, moraju biti pisane
na hrvatskom i engleskom jeziku.

(5) Poslovnikom sustava sigurnog upravljanja
brodom i zaštite okoliša kompanija je dužna utvrditi pojedinosti načina
komuniciranja posade i putnika u slučajevima opasnosti vodeći računa o sljede­ćim
čimbenicima:

– jezik ili jezici kojim se služi pretežni dio
putnika na određenoj liniji;

– mogućnost da posada osnovne upute putnicima
pruži na engleskom jeziku;

– mogućnost komuniciranja u izvanrednim
situacijama neverbalnim načinom (prikazom, znakovima i dr.)

Članak 5.

(1) Svi putnički brodovi strane državne
pripadnosti koji u redov­nim linijama tiču luke u Republici Hrvatskoj moraju
imati određen i u brodski dnevnik naveden radni jezik.

(2) Svi članovi posade na brodu iz stavka 1.
ovog članka moraju razumjeti i sukladno svojim dužnostima davati naredbe, upute
i izvješća na radnom jeziku broda.

OBVEZE ZAPOVJEDNIKA
BRODA

Članak 6.

U cilju pravilnog obavljanja poslova i
održavanja straže zapovjednik broda je obvezan:

1. poduzeti sve potrebne mjere koje proizlaze iz
njegove odgovornosti za sigurnost broda, putnika, posade i tereta propisane
Pomorskim zakonikom i međunarodnim ugovorima koji obvezuju Republiku Hrvatsku;

2. zapovijedati i ustrojiti posadu u svezi s
obavljanjem poslova na brodu, posebice organizirati postupke u slučajevima
opasnosti;

3. u slučajevima nastupanja neposredne opasnosti
za život put­nika i posade, te nastajanja materijalne štete (u daljnjem tekstu:
pogibao), osobno rukovoditi postupcima u cilju otklanjanja pogibli što
uključuje prema okolnostima slučaja i obavješćivanje tijela obalne države
nadležnih za pružanje pomoći na moru, traganje i spašavanje, te intervencije u
slučaju onečišćenja;

4. provoditi upoznavanje i uvježbavanje
sredstvima i opremom za sigurnost i spašavanje, te poduzimati mjere za
održavanje tih sredstava i opreme;

5. ustrojiti stražu kojom će se osigurati
sigurna plovidba broda, siguran boravak broda na sidrištu i u luci;

6. poduzeti sve potrebne mjere radi poštivanja
zahtjeva u svezi sa satima rada i vremenom odmora članova posade;

7. ustrojiti sustav komuniciranja i
obavješćivanja na brodu;

8. brinuti se o administraciji i brodskom,
radijskom i ostalim dnevnicima, te dati upute časnicima o ispisivanju bilježaka
u straži, a osobno unositi bilješke o događajima koji ugrožavaju sigurnost
putnika, posade, tereta i broda;

9. osigurati da priručnici, upute i zapisi o
sigurnom upravljanju brodom i zaštiti okoliša budu dostupni inspekcijskim
službama.

Članak 7.

(1) Ostali članovi posade, koji neposredno rukovode
obavljanjem poslova i održavanjem straže su: upravitelj stroja, časnici
odgovorni za stražu, te radio operater odgovoran za radijsku stražu i radio
operater odgovoran za radijske veze u pogibli.

(2) Časnik iz stavka 1. ovog članka može biti
časnik odgovoran za palubnu stražu, časnik odgovoran za stražu u strojarnici i
časnik s dvojnim ovlastima (za palubnu i stražu u strojarnici).

(3) Časnik iz stavka 1. ovog članka s dvojnim
ovlastima ne smije istovremeno obavljati poslove dviju ovlasti.

(4) Zapovjednik, časnici i članovi posade iz
stavka 1. ovog članka ne smiju za vrijeme obavljanja poslova i održavanja
straže na brodu, jahti ili brodici biti pod utjecajem alkohola i/ili opojnih
droga i/ili drugih tvari koje mijenjaju stanje svijesti, odnosno biti bolesni
ili premoreni.

RADNO VRIJEME I VRIJEME
ODMORA

Članak 8.

(1) Ne dovodeći u pitanje odredbe stavaka 2.,
3., 4., 5. i 6. ovog članka standard normalnih sati rada pomoraca u principu se
temelje na osmosatnom radnom danu s jednim danom odmora u tjednu i odmoru za
državne blagdane.

(2) Najveći dopušteni broj sati rada
zapovjednika, časnika i drugih članova posade ne smije biti veći od 14 sati
dnevno.

(3) Zapovjedniku, časniku i drugom članu posade
mora se osigurati najmanje 10 sati odmora u razdoblju bilo kojih 24 sata i 77
sati odmora u razdoblju od bilo kojih sedam dana (168 sati).

(4) Svakodnevni odmor iz stavka 2. ovog članka
može se podijeliti u najviše dva dijela, od kojih jedan mora trajati najmanje 6
sati, a vrijeme između uzastopnih perioda odmora ne smije prelaziti 14 sati.

(5) Iznimno od odredbi stavka 2., 3. i 4. ovog
članka, u slučajevima pregleda broda ili vježbi dopušteno je privremeno
skraćenje sati odmora do najmanje 6 neprekinutih sati u dva dana (48 sati), pri
čemu odmori u 7 dana (168 sati) ne smiju biti kraći od 77 sati, vodeći računa o
umoru članova posade.

(6) Iznimno od odredbe stavaka 3. i 4. ovog
članka, za brodove na redovnim linijama u nacionalnoj plovidbi i brodove u
kategorijama plovidbe 7 i 8, kompanija i sindikat pomoraca mogu registriranim
kolektivnim ugovorom, uz suglasnost nadležne lučke kapetanije, utvrditi
drugačiju organizaciju radnog vremena i raspored sati odmora uz osiguranje
posebnog ustroja mjera sigurnosti.

(7) Raspored radnog vremena mora biti izložen na
brodu i dostupan svim članovima posade.

(8) Zapis o satima odmora pomorca mora se
nalaziti na brodu i biti dostupan inspekciji i pomorcu.

(9) Preslik Zapisa o satima odmora pomorca iz
prethodnog stav­ka dostavlja se pomorcu u vremenskim razdobljima ne duljim od 30
dana, odnosno prilikom iskrcaja s broda, što je ranije.

(10) Obrazac rasporeda radnog vremena i zapisa o
satima odmora nalaze se u Prilogu 1 i 2 ovoga Pravilnika i njegov su sastavni
dio.

Članak 9.

(1) U slučaju opasnosti za sigurnost ljudi,
broda ili tereta ili potrebe za pružanjem pomoći drugom brodu u pogibli,
zapovjednik može privremeno suspendirati raspored radnog vremena utvrđenog
sukladno članku 6. ovog Pravilnika, te zahtijevati od pomorca i rad izvan
radnog vremena.

(2) Nakon prestanka okolnosti iz stavka 1. ovog
članka, zapovjednik je dužan osigurati odgovarajući odmor svakom pomorcu koji
je radio u vrijeme koje je sukladno rasporedu radnog vremena utvrđenog sukladno
članku 6. ovog Pravilnika bilo određeno kao vrijeme odmora.

PALUBNA STRAŽA

Članak 10.

Časnik odgovoran za palubnu stražu, odgovoran je
zapovjedniku broda za sigurnu plovidbu i postupanje sukladno Međunarodnim
pravilima o izbjegavanju sudara na moru, te za sigurnost broda u luci i na
sidrištu.

Članak 11.

Zapovjednik broda na kojem nema časnika
odgovornog za palubnu stražu ima i obveze časnika odgovornog za palubnu stražu
propisane ovim Pravilnikom.

Članak 12.

Časnik odgovoran za palubnu stražu ne smije
predati stražu drugom časniku za kojeg je u dvojbi je li u stanju učinkovito obav­ljati
poslove straže, o čemu mora odmah izvijestiti zapovjednika broda.

*Palubna straža u plovidbi*

Članak 13.

Časnik odgovoran za palubnu stražu prigodom
preuzimanja straže, obvezan je:

1. uvjeriti se jesu li članovi posade koji preuzimaju
poslove straže, sposobni za obavljanje poslova straže, posebice glede njihove
prilagodbe noćnoj vidljivosti;

2. uvjeriti se u procijenjenu i stvarnu poziciju
broda, što podrazumijeva potvrdu namjeravanog kursa i brzine broda i provjeru
upravljanja strojarnicom, te saznanje o svim plovidbenim opasnostima koje se
očekuju tijekom obavljanja straže;

3. upoznati se sa zapovijedima i uputama
zapovjednika broda koje se odnose na plovidbu broda;

4. upoznati se s postojećom pozicijom, kursom,
brzinom i gazom broda, te pretežitim i predviđenim stanjem morskih mijena,
struja, vremena, vidljivosti i njihovim učinkom na kurs i brzinu broda;

5. upoznati se s postupcima u svezi s uporabom
porivnog stroja pri manevru, kada se porivnim strojem upravlja s mosta;

6. upoznati se s uvjetima plovidbe, što naročito
uključuje:

– radno stanje navigacijske i sigurnosne opreme,
koja je u uporabi ili koja se mogla uporabiti;

– grešku zvrčnog i devijaciju magnetskog
kompasa;

– nazočnost i kretanje brodova koji se vide ili
se zna da su u blizini;

– uvjete i opasnost za koje je vjerojatno da će
nastupiti tijekom straže;

– moguće učinke kormila, brzine, gustoće vode i
dubine na putu ispred broda;

– provjeru navigacijskih upozorenja.

Članak 14.

Časnik odgovoran za palubnu stražu obvezan je
voditi točne bilješke o radnjama i postupcima u svezi s plovidbom broda u
brodskom dnevniku i drugim knjigama nadzora i evidencije.

Članak 15.

Časnik odgovoran za palubnu stražu u plovidbi
obvezan je:

1. obavljati stražu na zapovjedničkom mostu;

2. ostati na zapovjedničkom mostu sve dok
pravilno ne preda stražu;

3. ostati na zapovjedničkom mostu, kao odgovorna
osoba sigurnosti plovidbe, čak i u slučaju nazočnosti zapovjednika broda, sve
dok ga zapovjednik izrijekom ne izvijesti o preuzimanju odgovornosti;

4. izvijestiti zapovjednika broda o možebitnoj
dvojbi glede sigurnosti;

5. provjeravati kormilarski kurs, poziciju i
brzinu broda, koristeći se pritom svim dostupnim i potrebnim uređajima i
opremom za rad, te znati njihov razmještaj, kako bi u svakom trenutku bio
siguran da brod plovi planiranim kursom;

6. ne preuzimati nikakve druge poslove, koji bi
mogli ometati sigurnost plovidbe, dok obavlja poslove palubne straže.

Članak 16.

Časnik odgovoran za palubnu stražu mora,
redovito provjeravati:

1. vodi li osoba koja kormilari brodom ili
uređaj za automatsko kormilarenje, brod točnim kursom;

2. poziciju broda, grešku zvrčnog kompasa i
devijaciju magnetskog i to najmanje jedanput u tijeku straže, a po mogućnosti,
poslije svake veće promjene kursa;

3. postojanost pokazivanja kursa magnetskog i
zvrčnog kompasa i sinhronizaciju ponavljača i matice zvrčnog kompasa;

4. najmanje jedanput tijekom straže, reagira li
uređaj za automatsko kormilarenje na promjenu kursa, odnosno može li se kormilo
prebaciti s automatskog upravljača na ručni i obrnuto;

5. da navigacijska i signalna svjetla te ostala
navigacijska oprema ispravno rade;

6. da radijska oprema ispravno radi i tijekom
straže najmanje jednom upisati poziciju broda u DSC radijske uređaje ukoliko
GMDSS sustav nije sučeljen GPS prijamnikom;

7. da ispravno radi sustav daljinskog
upravljanja za stroj bez osoblja, te sustavi uzbune i dojava;

8. obavljanje ophodnje broda.

Članak 17.

Časnik odgovoran za palubnu stražu, mora
postupati sukladno Konvenciji SOLAS, pri čemu je obvezan:

1. pravodobno postaviti osobu koja će
kormilariti brodom, te pravodobno prebaciti na ručno kormilarenje, kako bi se
na siguran način suočio s mogućom opasnosti;

2. voditi računa da je na brodu, kojim se
kormilari automatski, opasno da časnik na straži ostane bez pomoći, zbog čega
bi morao prekinuti motrenje radi poduzimanja neke radnje u nuždi.

Članak 18.

(1) Časnik odgovoran za palubnu stražu, mora u
svakom trenutku osigurati primjereno motrenje.

(2) Na brodovima s odvojenom prostorijom za
karte, časnik odgovoran za plovidbenu stražu može kraće vrijeme koristiti
prostoriju s kartama, da bi obavio navigacijske poslove, pri čemu se prethodno
mora uvjeriti da takav postupak, uz osiguranje primjerenog motrenja, ne
ugrožava sigurnost plovidbe.

Članak 19.

Časnik odgovoran za palubnu stražu, ako je
jedini motritelj za dnevnog svjetla, obvezan je s osobitom pozornošću
procijeniti postojeće stanje, uzimajući u obzir sve utjecajne čimbenike, kao
što su: vremenske prilike, vidljivost, gustoća prometa, blizina plovidbenih
opasnosti, opasnost plovidbe kroz područja odvojene plovidbe ili u njihovoj
blizini, te odmah obavijestiti zapovjednika i pozvati pomoć, ako prilike to
zahtijevaju.

Članak 20.

(1) Časnik odgovoran za palubnu stražu obvezan
je, odmah, obavijestiti zapovjednika broda:

1. da je nastupila ili se očekuje smanjena
vidljivost;

2. da su nastupili otežavajući prometni uvjeti,
odnosno da plovidba drugih brodova izaziva neposrednu opasnost;

3. da su se javile teškoće pri održavanju kursa;

4. da u očekivano vrijeme nije ugledao kopno,
plovidbenu oznaku ili naišao na očekivanu dubinu;

5. da je neočekivano ugledao kopno ili
plovidbenu oznaku, odnosno da se pojavila neočekivana promjena dubine;

6. da je došlo do kvara strojeva, sustava za
daljinsko upravljanje strojem i sustava dojave i uzbune, kormilarskog uređaja
ili nekog važnog navigacijskog uređaja i opreme;

7. da je došlo do kvara radijskih uređaja;

8. da je nastupilo nevrijeme;

9. da je brod naišao na opasnost za plovidbu,
poput leda ili podrtine;

(2) U slučajevima iz stavka 1. ovog članka, osim
obavješćivanja zapovjednika broda, časnik odgovoran za plovidbenu stražu, mora
odmah poduzeti mjere za osiguranje sigurnosti broda.

Članak 21.

(1) Časnik odgovoran za palubnu stražu za dobre
vidljivosti, dužan je upotrijebiti sve raspoložive navigacijske uređaje radi
pravodobnog utvrđivanja opasnosti od sudara pri čemu treba, ako okolnosti to
nalažu, poduzeti pravodobno radnju sukladno Međunarodnim pravilima za
izbjegavanje sudara na moru, nakon čega treba provjeriti učinak.

(2) U slučaju smanjenje vidljivosti ili
očekivanja smanjene vidljivosti časnik odgovoran za stražu dužan je postupiti
sukladno odredbama Međunarodnih pravila za izbjegavanje sudara na moru,
posebice glede davanja signala za maglu, plovidbe sigurnom brzinom i mogućnosti
strojeva za neposredan manevar.

(3) U slučajevima iz stavka 2. ovog članka,
časnik odgovoran za plovidbenu stražu, mora:

1. izvijestiti zapovjednika broda;

2. postaviti odgovarajućeg motritelja;

3. istaknuti navigacijska svjetla i

4. uključiti i upotrijebiti radar.

Članak 22.

(1) Časnik odgovoran za palubnu stražu mora za
vrijeme plovidbe upotrebljavati radar, a u slučaju nastanka ili očekivanja smanjene
vidljivosti koristiti i ostale raspoložive radare.

(2) Pri upotrebi radara časnik odgovoran za
palubnu stražu, mora postupati sukladno Međunarodnim pravilima o izbjegavanju
sudara na moru.

(3) U slučaju potrebe, časnik odgovoran za
palubnu stražu, mora, odmah upotrijebiti uređaje za kormilarenje, stroj i
zvučne signale, pri čemu, treba prema mogućnostima, dati pravodobnu obavijest
straži u strojarnici o namjeravanoj promjeni rada stroja, odnosno upotrijebiti
upravljački uređaj na mostu za stroj bez osoblja.

Članak 23.

Časnik odgovoran za palubnu stražu, mora
završiti započeti manevar ili drugu radnju nužnu za izbjegavanje nadolazeće
opasnosti, iako je tijekom obavljanja tih radnji nastupilo vrijeme predaje
straže.

Članak 24.

Svi časnici straže moraju poznavati manevarska
svojstva broda, uključujući duljinu njihovog zaustavnog puta, uvažavajući
pritom činjenicu da drugi brodovi mogu imati drugačija manevarska svojstva.

Članak 25.

(1) Uz časnika odgovornog za palubnu stražu u
razdobljima mraka i smanjene vidljivosti potreban je i drugi član posade koji
obavlja motrenje pri čemu se član posade koji kormilari brodom ne smatra
motriteljem.

(2) Član posade koji kormilari brodom čini dio
palubne straže, a poslove kormilarenja brodom obavlja sukladno naredbama
časnika odgovornog za palubnu stražu.

(3) Član posade iz stavka 2. ovog članka, kad ne
kormilari, obav­lja motrenje, kao član plovidbene straže i ne može se
raspoređivati na druge poslove, ako bi takav raspored ugrožavao učinkovitost
poslova straže.

Članak 26.

(1) U plovidbi uz obalu i područjima opasnim za
plovidbu, čas­nik odgovoran za palubnu stražu mora upotrebljavati karte većeg
omjera za to područje, ispravljene prema posljednjim dostupnim obavijestima.

(2) U slučajevima iz stavka 1. ovog članka,
potrebno je prema mogućnostima, provjeriti pozicije, snimanjem na više načina,
te pouzdano identificirati sve odgovarajuće plovidbene oznake.

Članak 27.

(1) Nazočnost peljara na brodu ne oslobađa
časnika odgovornosti za palubnu stražu njegovih obveza glede sigurnosti broda.

(2) U slučaju iz stavka 1. ovog članka, časnik
odgovoran za palubnu stražu mora surađivati s peljarom, te tražiti objašnjenje
peljarevih postupaka, dok u slučaju dvojbe glede peljarevih postupaka mora
odmah izvijestiti zapovjednika uz poduzimanje neophodnih mjera.

*Palubna straža na sidrištu*

Članak 28.

(1) Sastav i ustroj palubne straže dok je brod
na sidrištu mora biti jednak sastavu i ustroju palubne straže u plovidbi.

(2) Za vrijeme boravka broda na sidrištu časnik
odgovoran za palubnu stražu mora:

1. što je prije moguće utvrditi i ucrtati
položaj broda na odgovarajuću kartu;

2. kad okolnosti dopuste, snimanjem fiksnih
plovidbenih oznaka i lako prepoznatljivih obalnih objekata, provjeriti stoji li
brod sigurno na sidrištu;

3. osigurati primjereno motrenje;

4. osigurati povremene ophodnje broda;

5. pratiti meteorološke uvjete morske mijene i
stanja mora;

6. ako sidro ore dojaviti zapovjedniku i
poduzeti odmah sve neophodne mjere;

7. osigurati pripravnost porivnog stroja i drugih
postrojenja sukladno naredbama zapovjednika broda;

8. u slučaju smanjene vidljivosti, obavijestiti
o tome zapovjednika broda;

9. osigurati da brod istakne odgovarajuća
svjetla i znakove, te po potrebi uključiti davanje zvučnih signala sukladno
važećim propisima;

10. poduzimati mjere za zaštitu okoliša.

*Palubna straža u luci*

Članak 29.

(1) Sastav i ustroj palubne straže u luci
utvrđuje zapovjednik.

(2) Za vrijeme boravka broda u luci časnik odgovaran
za palubnu stražu mora obavljati povremenu ophodnju broda, u cilju nadzora i
provjere obavljanja poslova članova straže, pri čemu posebnu pozornost treba
dati:

1. stanju i učvršćenju brodskog veza i siza,
posebice tijekom morskih mijena ili nevremena, te po potrebi poduzimati dodatne
mjere osiguranja;

2. gazu ili dubini ispod kobilice i općem stanju
broda pri rukovanju i slaganju tereta ili pri balastiranju;

3. vremenskim prilikama i stanju mora;

4. primjeni propisa o sigurnosti i protupožarnoj
zaštiti;

5. razini vode u kaljužama i tankovima;

6. osobama na brodu i mjestu njihova boravka,
posebice onima na udaljenim mjestima ili zatvorenim prostorima;

7. isticanju svjetala i davanju znakova;

8. svim radovima, što se na brodu moraju obaviti
u svezi s ukrcajem ili iskrcajem putnika i tereta.

Članak 30.

Časnik odgovoran za palubnu stražu, obvezan je
za vrijeme boravka broda u luci:

1. u slučaju loših vremenskih prilika ili po
primitku najave nevremena poduzeti mjere potrebne za zaštitu broda, osoba na brodu
i tereta;

2. poduzimati sve mjere opreza radi zaštite
okoliša;

3. u slučaju neposredne opasnosti za sigurnost
broda dati uzbunu, obavijestiti zapovjednika broda, te poduzeti sve raspoložive
mjere da se izbjegne opasna situacija, pogibao i oštećenje broda i tereta, a
ako okolnosti to zahtijevaju zatražiti pomoć lučkih vlasti ili susjednih
brodova;

4. voditi računa o stanju brodskog stabiliteta,
kako bi u slučaju požara mogao obavijestiti vatrogasce o približnoj količini
vode kojom se brod može bez opasnosti naplaviti;

5. ponuditi pomoć brodovima ili osobama koje se
zateknu u opasnosti;

6. u slučaju pokretanja vijaka, poduzeti mjere
za sprječavanje nezgode ili štetnih posljedica;

7. zabilježiti u brodski dnevnik, sve, za brod,
značajne događaje.

Članak 31.

Časnik odgovoran za palubnu stražu, mora
prigodom predaje straže, za vrijeme boravka broda u luci, izvijestiti časnika
koji preuzima stražu o sljedećem:

1. dubini na vezu, gazu broda, razini i vremenu
nastupanja plime i oseke, pouzdanosti vezova i njegovim svojstvima važnim za
sigurnost broda, nategnutosti sidrenog lanca ako je sidro u moru, o stanju
porivnih strojeva i mogućnosti njihove uporabe u slučaju nužde;

2. svim radovima koji se na brodu moraju
obaviti, vrsti, količini i razmještaju tereta koji se ukrcava ili preostaje, te
o ostatku tereta na brodu tijekom iskrcaja;

3. razini vode u kaljužama i balastnim
tankovima;

4. signalima koji se ističu ili znakovima koji
se daju zvukom;

5. broju članova palubne straže i posade koji se
moraju nalaziti na brodu i o nazočnosti drugih osoba na brodu;

6. stanju protupožarnog uređaja;

7. posebnim lučkim propisima;

8. zapovijedima zapovjednika broda;

9. sredstvima komunikacije između broda i obale,
uključujući lučke vlasti u slučaju pogibli i potrebe za pomoć;

10. postupku za dojavu lučkim vlastima svakog
onečišćenja, koje je posljedica poslova na brodu;

11. ostalim okolnostima važnim za sigurnost
broda, posade, tereta ili za zaštitu okoliša;

12. stanju sredstava za spašavanje.

Članak 32.

Časnik odgovoran za palubnu stražu, mora,
prilikom preuzimanja straže, za vrijeme boravka broda u luci, provjeriti
sljedeće:

1. jesu li osigurani vezovi i sidreni lanac;

2. ističu li se odgovarajuća svjetla i daju li
se odgovarajući signali;

3. postupa li se sukladno mjerama sigurnosti,
posebice glede sprječavanja požara;

4. jesu li svi upoznati sa svojstvima tereta
koji se ukrcava ili iskrcava i s mjerama koje treba poduzeti;

5. je li brod ugrožen od vanjskih utjecaja;

6. ugrožava li brod druge;

7. jesu li svi članovi straže sposobni obavljati
svoje dužnosti;

8. razmještaj i uporabu opreme za sigurnost
ljudi u opasnom okruženju;

9. je li pribor za hitnu zdravstvenu pomoć
dostupan.

Članak 33.

Časnik odgovoran za palubnu stražu mora završiti
započetu radnju, važnu za sigurnost broda, iako je tijekom obavljanja te radnje
nastupilo vrijeme predaje straže.

Članak 34.

(1) Za brodove u nacionalnoj plovidbi, osim
brodova koji prevoze opasne i štetne tvari, umjesto časnika odgovornog za
palubnu stražu, tijekom boravka broda u luci, osim u vrijeme ukrcaja ili
iskrcaja putnika ili tereta, zapovjednik može umjesto časnika odrediti člana
palubne straže ili člana plovidbene straže u strojarnici koji obavlja poslove
propisane ovim Pravilnikom.

(2) Za brodove iz stavka 1. ovog članka lučka
kapetanija može na prijedlog vlasnika broda ili kompanije iznimno odobriti i
drugačiji ustroj straže i način osiguranja sigurnosti broda vodeći računa o
pomorskim osobinama i sigurnosti luke, karakteristikama broda i drugim uvjetima
bitnim za sigurnost.

STRAŽA U STROJARNICI

Članak 35.

(1) Časnik odgovoran za stražu u strojarnici,
odgovoran je upravitelju stroja za pouzdan i siguran rad i održavanje brodskog
sustava, strojeva i uređaja od kojih zavisi sigurnost broda.

(2) Ako stupanj automatizacije sustava, strojeva
i uređaja iz stavka 1. ovog članka, to dozvoljava, časnik odgovoran za stražu u
strojarnici, ne mora biti stalno nazočan u strojarnici, već je dovoljno da
osigura dežurstva, te boravak u prostorijama broda, gdje su postavljeni ili se
čuju alarmni i/ili dojavni uređaji strojarnice.

(3) Upravitelj stroja mora organizirati stručni
sastav straže, kojim se osigurava pouzdan i siguran rad sustava, strojeva i
uređaja iz stavka 1. ovog članka.

(4) Upravitelj stroja mora izvještavati
zapovjednika o stanju u strojarnici;

(5) Sastav straže iz stavka 1. ovog članka i
njen ustroj, osim ispunjavanja propisanih uvjeta, ovisit će i o sljedećem:

1. vrsti broda, stupnju automatizacije, te
tehničkim karakteristikama strojeva i uređaja;

2. uvjetima rada koje zahtijevaju vremenske
prilike;

3. stručnoj spremi i iskustvu članova straže.

Članak 36.

Časnik odgovoran za stražu u strojarnici, ne
smije predati stražu časniku za kojeg dvoji je li u mogućnosti obavljati
poslove straže, o čemu mora izvijestiti upravitelja stroja.

Članak 37.

Časnik odgovoran za stražu u strojarnici, mora,
prigodom preuzimanja straže, provjeriti:

1. naredbe i upute upravitelja stroja;

2. ispravnost porivnog stroja, te drugih
strojeva i uređaja od kojih ovisi siguran rad brodskog postrojenja;

3. razinu vode u kaljužama strojarnice, razinu
slatke vode u tankovima, te funkcioniranje uređaja za obradu otpadnih i
fekalnih voda;

4. razinu goriva i maziva;

5. izmijenjeni način rada uvjetovan kvarom
opreme ili općim, lošim stanjem broda;

6. ispravnost rada sustava za nadzor i
upravljanje postrojenjem;

7. ispravnost uređaja za gašenje požara i
vatrodojavnog sustava;

8. izvješće o posadi u strojarnici i njihovu
obavljanju povjerenih im poslova;

9. cjelovitost vođenja dnevnika stroja, te
ostalih knjiga i zapisa.

Članak 38.

Nazočnost upravitelja stroja u strojarnici ne
oslobađa časnika odgovornog za stražu u strojarnici, njegovih obveza i
odgovornosti, sve dok ga upravitelj stroja izričito ne izvijesti o preuzimanju
obveza i odgovornosti.

Članak 39.

Svi članovi straže u strojarnici moraju biti
osposobljeni za svoje radne obveze, a naročito moraju poznavati:

1. uporabu odgovarajućih unutarnjih sredstava
veza;

2. izlaze u nuždi iz strojarnice;

3. sustave, signale i vrste uzbuna u
strojarnici;

4. broj, razmještaj, vrste i načine uporabe
protupožarne opreme i osobnih sredstava za spašavanje.

Članak 40.

U slučaju kad postrojenje ne radi ispravno, te
je zbog kvara koji bi mogao nastati potreban poseban zahvat, časnik odgovoran
za stražu u strojarnici, mora zabilježiti sva zapažanja i poduzete mjere, te o
tome izvijestiti upravitelja stroja.

Članak 41.

Časnik odgovoran za stražu u strojarnici, mora u
slučaju da je strojarnica pod nadzorom, biti u svakom trenutku, spreman
rukovati porivnim strojem.

Ako je strojarnica povremeno bez nadzora, časnik
odgovoran za stražu u strojarnici, mora biti dostupan, kako bi na poziv odmah
došao u strojarnicu.

Članak 42.

(1) Ako se porivnim strojem upravlja neposredno,
časnik odgovoran za stražu u strojarnici, mora tijekom manevra ili najavljenog
manevra osigurati stalnu nazočnost osobe ili više njih uz upravljačke uređaje u
strojarnici.

(2) Časnik odgovoran za stražu u strojarnici,
odgovoran je za pravodobno izvršavanje naredbi palubne straže, pri čemu sve
promjene načina rada porivnog stroja mora zabilježiti.

Članak 43.

(1) Časnik odgovoran, za stražu u strojarnici,
mora s posebnom pozornošću voditi računa o održavanju postrojenja, uključujući,
mehaničke, električne, hidraulične i pneumatske sustave, njihove uprav­ljačke
uređaje, pripadajuću sigurnosnu opremu, sustave i uređaje u prostorima za
smještaj posade, te zabilježiti pričuvne dijelove i njihovu uporabu.

(2) Časnik odgovoran za stražu u strojarnici,
mora isključiti sve one sustave i uređaje iz stavka 1. ovog članka, na kojima
se tijekom straže mora obaviti održavanje, što se mora posebno zabilježiti.

(3) U slučaju da je strojarnica u stanju
pripravnosti, časnik odgovoran za stražu u strojarnici, mora poduzeti mjere
osiguranja, kako bi svi sustavi i uređaji iz stavka 1. ovog članka, koji bi se
mogli naći u uporabi tijekom manevra, bili u stanju neposredne pripravnosti,
što podrazumijeva nužnost osiguranja potrebne pričuve električne energije.

Članak 44.

(1) Časnik odgovoran za stražu u strojarnici,
mora poduzeti sve mjere osiguranja, kako bi se u slučaju nastalih kvarova u
strojarnici, požara, naplavljivanja, sudara, nasukavanja ili sličnog, spriječilo
širenje nastale štete.

(2) Časnik odgovoran za stražu u strojarnici,
mora surađivati s časnikom stroja odgovornim za poslove održavanja strojarnice,
posebice prigodom obavljanja periodičkog održavanja i otklanjanja kvarova,
izvan perioda obavljanja straže.

(3) U slučaju izbijanja požara ili nastajanja
kvara koji bi mogao dovesti do smanjenja brzine, nemogućnosti promjene kursa,
zaustav­ljanja porivnog stroja, promjena u napajanju električnom energijom, što
bi moglo ugroziti sigurnost broda i osoba na njemu, časnik odgovoran za stražu
u strojarnici, mora, odmah, o tome obavijestiti časnika odgovornog za palubnu
stražu i upravitelja stroja.

Članak 45.

(1) Časniku odgovornom za stražu u strojarnici,
ne smije se tijekom obavljanja straže, sve dok ga se propisno ne zamijeni,
davati druge dužnosti, koje bi ga mogle ometati u njegovom nadzoru nad
strojarnicom, niti on te druge dužnosti smije preuzeti.

(2) Nadzor nad strojarnicom iz stavka 1. ovog
članka obuhvaća nadzor nad porivnim strojem, sustavom postrojenja i uređaja,
što uključuje povremene obilaske cijele strojarnice i kormilarskih strojeva, u
cilju uočavanja možebitnih neispravnosti, kvarova, te poduzimanja potrebnih
mjera, odnosno rukovođenja njima.

Članak 46.

(1) Časnik odgovoran za stražu u strojarnici,
mora, bez odlaganja, izvijestiti upravitelja stroja u slučajevima:

1. oštećenja ili kvara odnosno izvanrednog
događaja koji bi mogao ugroziti ispravan i siguran rad postrojenja i strojeva;

2. pojave kvara koji bi mogao utjecati na
ispravan rad ili prestanak rada stroja i drugih brodskih strojeva i uređaja, te
sustava za nadzor, automatsko i daljinsko upravljanje;

3. u slučaju dvojbe glede postupka, koji bi
mogao imati utjecaja na ispravan i siguran rad strojeva i sustava iz točke 2.
ovog stavka.

(2) Časnik odgovoran za stražu u strojarnici,
mora, u slučajevima iz stavka 1. ovog članka, uz izvještavanje upravitelja
stroja i sam poduzeti odgovarajuće mjere za sigurnost osoba i brodskog
postrojenja.

Članak 47.

Časnik odgovoran za stražu u strojarnici, mora
svim članovima straže u strojarnici dati upute, kojima se osigurava sigurno i
ispravno obavljanje poslova straže. Časnik odgovoran za stražu u strojarnici
odgovoran je za poduzimanje mjera kojima se osigurava dovoljan tlak zraka ili
pare za davanje zvučnih signala.

Članak 48.

(1) Sastav i ustroj straže u strojarnici dok je
brod na sidrištu ili luci mora biti jednak sastavu i ustroju straže u plovidbi.

(2) Odluku o možebitnom drugačijem sastavu i ustroju
straže u strojarnici na sidrištu i u luci donosi upravitelj stroja u dogovoru
sa zapovjednikom broda.

(3) Kod donošenja odluke iz stavka 2. ovog
članka, treba voditi računa da na brodu porivne snage od 3000 Kw ili veće, za
stražu mora biti odgovoran časnik stroja.

(4) Za održavanje straže u strojarnici ili za
dežurstvo dok je brod u luci, nije nužna stalna nazočnost časnika odgovornog za
stražu u strojarnici u strojarnici, već je dovoljno da časnik odgovoran za
stražu u strojarnici povremeno obilazi strojeve i uređaje u strojarnici za čiji
ispravan i siguran rad je odgovoran.

Članak 49.

(1) Za brodove u nacionalnoj plovidbi, osim
brodova koji prevoze opasne i štetne tvari, umjesto časnika odgovornog za
stražu u strojarnici, tijekom boravka broda u luci, osim u vrijeme ukrcaja ili
iskrcaja putnika ili tereta, upravitelj stroja u dogovoru sa zapovjed­nikom
može umjesto časnika odrediti člana straže u strojarnici koji obavlja poslove
propisane ovim Pravilnikom.

(2) Ako na brodu iz stavka 1. ovog članka ne
radi brodski pogon, na brodu se ne mora nalaziti član straže u strojarnici.

Članak 50.

Časnik odgovoran za stražu u strojarnici za
boravka u luci mora posebnu pozornost posvetiti:

1. izvršavanju zapovijedi i postupanju sukladno
propisima o opasnostima i njihovu sprječavanju na svim područjima svoje
odgovornosti,

2. instrumentima i upravljačkim napravama, te
praćenju potrebnog izvora električne energije,

3. postupanju sukladno propisima o zaštiti
okoliša;

4. stanju u kaljužama i ispravnosti uređaja za
otpadne i fekalne vode.

Članak 51.

Časnik odgovoran za stražu u strojarnici za
vrijeme boravka broda u luci mora:

1. dati uzbunu u slučaju neposredne opasnosti za
brod, te poduzeti sve mjere kako bi se spriječila pogibelj;

2. surađivati i dogovarati se sa časnikom
odgovornim za palubnu stražu u svezi s uporabom opreme koja služi za ukrcavanje
i iskrcavanje tereta, balastiranje i stabilitet;

3. poduzimati česte ophodnje radi nadzora i
otkrivanja mogućih neispravnosti ili kvarova na uređajima, te ih po potrebi
otklanjati radi zaštite sigurnosti ljudskih života, broda, luke i zaštite
okoliša.

Članak 52.

Upravitelj stroja je jedini ovlašten donijeti
odluku treba li časnik odgovoran za stražu u strojarnici završiti započetu
radnju, ako je tijekom obavljanja te radnje nastupilo vrijeme predaje straže.

Članak 53.

Časnik odgovoran za stražu u strojarnici koji
predaje stražu za boravka broda u luci, mora izvijestiti časnika koji stražu
preuzima o:

1. zapovijedi u vezi s radovima na brodu, popravcima
na sustavima, strojevima i uređajima;

2. popravcima na brodskim sustavima, strojevima
i uređajima i mogućim opasnostima;

3. razini u kaljužama, stanju balasta, stanju
goriva u tankovima, te posebnim uvjetima za ispuštanje otpadnih voda;

4. uvjetima za ispuštanje fekalnih voda;

5. stanju fiksnih i prijenosnih uređaja za
gašenje požara;

6. članovima posade odgovornim za popravke u
strojarnici, te o broju drugih članova posade;

7. lučkim propisima i protupožarnim mjerama;

8. svim ostalim okolnostima važnim za sigurnost
ljudskih života, broda, tereta i zaštitu okoliša.

Članak 54.

Časnik odgovoran za stražu u strojarnici koji
preuzima stražu u luci mora se prije preuzimanja straže uvjeriti da ga je
časnik koji mu je predao stražu u potpunosti izvijestio, pri čemu se posebice
mora:

1. upoznati s postojećim i mogućim izvorima
električne energije, grijanja i hlađenja te s njihovim razvođenjem;

2. upoznati s količinama i stanjem goriva,
maziva i vode na brodu.

RADIJSKA STRAŽA

Članak 55.

U svezi s obavljanjem poslova i održavanjem
radijske straže, zapovjednik broda je obvezan:

1. osigurati da se radijska straža obavlja
sukladno Konvenciji SOLAS, ako se radi o brodu na kojeg se ta Konvencija
primjenjuje te sukladno drugim međunarodnim radijskim propisima (STCW B-VIII/2
dio 3-3 točka 13), te odrediti odgovornu osobu za radijsku stražu;

2. osigurati ispravnu radijsku opremu;

3. osigurati prvenstvo porukama u radijskom
prometu, koje se odnose na pogibao, sigurnost broda i osoba, te sigurnost plovidbe;

4. odrediti radiooperatera, kao osobu odgovornu
za radijske komunikacije u slučajevima pogibli.

Članak 56.

Radiooperater određen za radijske komunikacije u
slučaju pogibli, mora prije isplovljenja utvrditi i osigurati:

1. da su svi radijski uređaji za sigurnost i
pogibao kao i njihovi pričuvni izvori energije u ispravnom stanju, te da se to
zabilježi u radijski dnevnik;

2. da su sve isprave i radijske obavijesti
brodovima dostupne i ispravljene prema posljednjim saznanjima, te da se o
možebitnim odstupanjima obavijesti zapovjednik broda;

3. da je radijski sat točno podešen prema
mjerodavnom vremenskom signalu;

4. da su antene dobro postavljene, neoštećene i
ispravno priključene;

5. da su aktualna vremenska i navigacijska upozorenja
za područje u kojem će brod ploviti dopunjena sukladno mogućnostima, te da se o
tome obavijesti zapovjednik broda.

Članak 57.

(1) Radiooperater odgovoran za radijsku službu
mora:

1. osigurati da se radijska straža obavlja
sukladno Međunarodnom pravilniku o radijskom prometu;

2. osigurati obavljanje radijske straže na
frekvencijama poziva i pogibli sukladno Međunarodnom pravilniku o radijskom
prometu;

3. osigurati da su sve isprave, publikacije i
radijske obavijesti brodovima dostupne i ažurirane, te o promjenama
obavijestiti zapovjednika;

4. provjeriti ispravnost antena;

5. provjeriti ispravnost pomoćnog i pričuvnog
izvora električne energije, te voditi o tome evidenciju:

6. da su svi radijski uređaji u ispravnom stanju
na osnovu dnev­nih ili tjednih provjera koje se upisuju u radijski dnevnik;

7. dnevna vremenska izvješća i navigacijska
upozorenja držati u kormilarnici broda na vidnom mjestu;

8. voditi radijski dnevnik sukladno Međunarodnom
pravilniku o radijskom prometu.

(2) Radijske bilješke iz stavka 1. točke 4. ovog
članka moraju se držati na mjestu s kojeg se uspostavljaju komunikacije u
slučaju pogibli, te moraju biti dostupne zapovjedniku broda, posebice u slučaju
nadzora inspekcijskih službi.

Članak 58.

Radio operater odgovoran za radijsku službu mora
odmah nakon isplovljenja broda, te za vrijeme plovidbe:

1. provjeriti sustav za prijam navigacijskih
upozorenja, te izvijestiti zapovjednika o novim upozorenjima koje se odnose na
namjeravano putovanje broda;

2. u radijski dnevnik upisati započetu radijsku
službu s prethodnim provjerama ispravnosti rada radijskih uređaja;

3. podesiti radijske uređaje na frekvencijama za
poziv i pogibelj.

Članak 59.

(1) U slučaju neposredne pogibli za brod, nakon
prijma radij­skog upozorenja o tome, radio operater odgovoran za radijske
komunikacije u slučaju pogibli, mora odmah preuzeti odgovornost sukladno
Međunarodnom pravilniku o radijskom prometu.

(2) U slučaju iz stavka 1. ovog članka, radio
operater odgovoran za radijsku stražu, mora odmah o tome izvijestiti
zapovjednika broda i radio operatera odgovornog za radijske komunikacije u
slučaju pogibli, te dana izvješća zabilježiti.

Članak 60.

Kompanija odnosno brodar je dužan osigurati
upoznavanje pomoraca sa sadržajem ovog Pravilnika.

Članak 61.

Ovaj Pravilnik stupa na snagu osmog dana od dana
objave u »Narodnim novinama«.

Klasa: 011-01/05-02/71

Urbroj: 530-04-05-4

Zagreb, 4. listopada 2005.

Ministar

**Božidar Kalmeta**,
v. r.

PRILOG 1

Obrazac rasporeda radnog
vremena na brodu

*Format for a table of shipboard working arrangements*

Ime broda:\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_Zastava
broda:\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_IMO broj: \_\_\_\_\_\_\_\_\_\_\_\_\_\_\_

Name of ship                                                  Flag of
ship                                                             IMO number (if any)

Datum posljednjeg ažuriranja: \_\_\_\_\_\_\_\_\_\_\_\_\_\_\_
str.(...)od (...)

Latest update of table: pagesof

Najveći broj sati rada ili minimalni broj sati
odmora se primjenjuje sukladno Pravilniku o uvjetima i načinu održavanja
straže, te obavljanju drugih poslova na brodu kojima se osigurava sigurna
plovidba i zaštita mora od onečišćenja (»Narodne novine«, br. ……..) donesenom u
skladu s ILO

Konvencijom o radnom vremenu i ukrcaju pomoraca,
iz 1996. (br. 180), te sa svim primjenjivim registriranim nacionalnim kolektivnim
ugovorima koji su ovjereni prema zahtjevima navedene Konvencije i Međunarodne
konvencije o standardima za izobrazbu, izdavanje svjedodžbi i držanje straže
pomoraca, 1978., kako je izmijenjena i dopunjena (STCW konvencija).

*The
maximum hours of work or minimum hours of rest are applicable in accordance
with: Regulation on Watchkeeping Arrangements and Performance of Other Duties
on Board Ships for Assurance of Safety of Navigation and Marine Pollution
Protection (Official Gazzette …..) issued in conformity with ILO’s Seafarers’
Hours of Work and the Manning of Ships Convention, 1996 (No. 180), and with any
applicable registered national collective agreements authorized in accordance
with that Convention and with the International Convention on Standards of
Training, Certification and Watchkeeping for Seafarers, 1978, as amended (STCW
Convention). 1[1]*

Minimalni sati odmora: 77 sati

Minimum hours of rest:

|  |  |  |  |  |  |  |  |
| --- | --- | --- | --- | --- | --- | --- | --- |
| Radno mjesto/zvanje 2[2]  *Position/Rank* | Planirani dnevni radni sati na moru  *Scheduled daily work hours at sea* | | Planirani dnevni radni sati u luci  *Scheduled daily work hours in port* | | Napomene  *Comments* | Ukupan broj sati odmora dnevno  *Total daily rest hours* | |
| Straža (od – do) *Watchkeeping (from – to)* | Dužnost izvan straže (od – do)  *Non-watchkeeping duties (from – to)* 3[3] | Straža (od – do)  *Watchkeeping  (from – to)* | Dužnost izvan straže (od – do)  *Non-watchkeeping duties (from – to)*3 | Na moru  *At sea* | U luci  *In port* |
|  |  |  |  |  |  |  |  |
|  |  |  |  |  |  |  |  |
|  |  |  |  |  |  |  |  |
|  |  |  |  |  |  |  |  |
|  |  |  |  |  |  |  |  |
|  |  |  |  |  |  |  |  |

Potpis zapovjednika:   \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Signature of the master

\_\_\_\_\_\_\_\_\_\_\_
1[1] Na poleđini su
odabrani dijelovi ILO Konvencije 180 i STCW Konvencije.

*See overleaf for
selected extracts from ILO Convention 180 and the STCW Convention.*

2[2]
U ovoj tablici se mora koristiti isto nazivlje za radna mjesta/zvanja koja su
navedena u popisu minimalnog broja članova posade za sigurnu plovidbu.

     *For those positions/ranks that are also
listed in the ship’s safe manning document, the terminology used should be the
same as in that document.*

3[3] Za članove posade u
straži, dio za napomene se može koristiti kako bi označio predviđeni broj sati
izvan planiranog radnog vremena i takvi sati trebaju biti      uključeni na odgovarajući način u stupac
ukupnog broja sati odmora.

      *For watchkeeping personnel, the
comments section may be used to indicate the anticipated number of hours to be
devoted to unscheduled work and any such hours should be included in the
appropriate total daily work hours column.*

Odabrani dijelovi ILO
Konvencije 180 i STCW Konvencije/

Selected texts from ILO
Convention 180 and the STCW Convention/

**ILO Konvencija 180 /ILO
Convention 180/**

|  |  |
| --- | --- |
| Čl. 5. st. 1. | Ograničenja u svezi sati odmora ili rada bit će kako slijedi: (a) maksimalni broj sati rada neće prelaziti: (i) 14 sati u bilo kojem periodu od 24 sata; i (ii) 72 sata u bilo kojem periodu od 7 dana; ili (b) minimalni broj sati odmora neće biti manji od: (i) 10 sati u bilo koja 24 sata; i (ii) 77 sati u bilo kojem periodu od 7 dana. |
| Art. 5 par. 1 | *The limits on hours of work or rest shall be as follows: (a) maximum hours of work shall not exceed: (i) 14 hours         in any 24-hours period; and (ii) 72 hours in any 7-day period; or (b) minimum hours of rest shall not be less than: (i) 10 hours in any 24-hours period; and (ii) 77 hours in any 7-day period.* |
| Čl. 5. st. 2. | Sati odmora mogu se podijeliti u najviše 2 perioda, od kojih jedan neće biti manji od šest sati, da periodi između uzastopnih odmora neće prelaziti 14 sati. |
| Art 5 par. 2 | *Hours of rest may be divided into no more than two periods, one of which shall be at least 6 hours in length, and the interval between consecutive periods of rest shall not exceed 14 hours.* |
| Čl. 5. st. 6. | Ništa navedeno u stavcima 1. i 2. ne sprječava državu članicu da u nacionalnom zakonodavstvu ili u kolektivnim ugovorima dozvoli izuzeća od navedenih pravila. Takva izuzeća će, koliko je god to moguće, udovoljavati navedenim standardima i uzeti u  obzir nužnost češćih i duljih perioda odmora na kopnu ili davanja zamjenskog odmora na kopnu za pomorce u straži ili članove             posade na brodovima u kraćoj plovidbi. |
| Art. 5 par. 6 | *Nothing in paragraphs 1 and 2 shall prevent the Member from having national laws or regulations or a procedure for the competent authority to authorize or register collective agreements permitting exceptions to the limits set out. Such exceptions shall, as far as possible, follow the standards set out but may take account of more frequent or longer leave   periods or the granting of compensatory leave for watchkeeping seafarers or seafarers working on board ships on short voyages.* |
| Čl. 7. st. 1. | Ništa u ovoj Konvenciji neće umanjiti pravo zapovjednika broda da zahtijeva od pomorca bilo koji broj potrebnih sati             rada za neposrednu sigurnost broda, osoba na brodu ili tereta, ili u svrhu pomoći drugim brodovima ili osobama u pogibelji na moru. |
| Art. 7 par. *1* | *Nothing in this Convention shall be deemed to impair the right of the master of a ship to require a seafarer to perform any hours of work necessary for the immediate safety of the ship, persons on board or cargo, or for the purpose of giving assistance to other ships or persons in distress at sea.* |
| Čl. 7. st. 3. | Nakon povratka u redovno stanje, zapovjednik će što je prije moguće osigurati da bilo koji pomorac koji je radio za vrijeme perioda odmora dobije odgovarajući odmor. |
| Art. 7 par. 3 | *As soon as practicable after the normal situation has been restored, the master shall ensure that any seafarers who          have performed work in a scheduled rest period are provided with an adequate period of rest.* |

**STCW
Konvencija / STCW Convention /**

Odjeljak A-VIII/1 STCW Pravilnika (obvezatan
dio)/

*Section
A-VIII/1 of the STCW Code (mandatory)/*

|  |  |
| --- | --- |
| 1. | Svakoj osobi koja je određena za dužnost odgovornog časnika straže ili člana posade koji je u sastavu straže mora se osigurati odmor od najmanje 10 sati tijekom razdoblja od svaka 24 sata. |
|  | *All persons who are assigned duty as officer in charge of a watch or as a rating forming part of a watch shall be provided    a minimum of 10 hours rest in any 24-hours period.* |
| 2. | Sati odmora mogu se podijeliti u najviše dva dijela, od kojih jedan mora biti najmanje 6 sati. *The hours of rest may be divided into no more than two periods, one of which shall be at least 6 hours in length.* |
| 3. | Uvjeti za razdoblja odmora iz stavaka 1. i 2. ne moraju se ispuniti u slučaju opasnosti, vježbe ili drugim izvanrednim radnim    okolnostima.  *The requirements for rest periods laid down in paragraph 1 and 2 need not be maintained in the case of an emergency or   drill or in other overriding operational conditions.* |
| 4. | Unatoč odredbama stavaka 1. i 2., razdoblje od 10 sati može se skratiti na ne manje od 6 sati, uz uvjet da nijedno takvo skraćenje          ne potraje dulje od dva dana, te da nije kraće od 70 sati odmora tijekom svakog tjedna.  *Notwithstanding the provisions of paragraphs 1 and 2, the minimum period of 10 hours may be reduced to not less than 6     consecutive hours provided that any such reduction shall not extend beyond 2 days and not less than 70 hours of rest are provided each 7-day period.* |
| 5. | Vlasti moraju zahtijevati da se rasporedi straže postavljaju na lako pristupačnim mjestima.  *Administrations shall require that watch schedules be posted where they are easily accessible.* |

Odjeljak B-VIII/1 STCW Konvencije (preporuka)/

*Section
B-VIII/1 of the STCW Code (guidance)/*

|  |  |  |
| --- | --- | --- |
| 3. | | Kod primjene propisa VIII/1 treba voditi računa o sljedećem:  *In applying regulation VIII/1, the following should be taken into account:* |
|  | 1. | maksimalan prosječan broj radnih sati za određeni vremenski period ne smije prijeći 12 sati na dan. Najmanji periodi odmora navedeni u odjeljku A-VIII/1 ne smiju se tumačiti na način da svi ostali sati mogu biti iskorišteni za stražu ili ostale dužnosti; |
|  |  | *provisions made to prevent fatigue should ensure that excessive or unreasonable overall working hours are not undertaken. In particular, the minimum rest periods specified in section A-VIII/1 should not be interpreted as   implying that all other hours may be devoted to watchkeeping or other duties;* |
|  | 2. | učestalost i dužina trajanja dopusta, kao i odobreni plaćeni dopust, su stvarni čimbenici u sprečavanju stvaranja umora i nagomilavanja dana korištenja dopusta;  *that the frequency and length of leave periods, and the granting of compensatory leave, are material factors in preventing fatigue from building up over a period of time; and* |
|  | 3. | odredbe mogu biti različite za brodove male obalne plovidbe pod uvjetom da je na snazi poseban ustroj mjera sigurnosti.  *the provisions may be varied for ships on short-sea voyages, provided special safety arrangements are put in place.* |

PRILOG 2

Obrazac zapisa o satima
odmora pomorca

Format for record of
hours of rest of seafarers

Ime broda \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ IMO
broj\_\_\_\_\_\_\_\_\_\_\_\_\_\_\_\_\_\_\_\_ Zastava broda\_\_\_\_\_\_\_\_\_\_\_\_\_\_\_\_\_\_ str.(...)od(...)

*Name of
ship
IMO number (if any)                        Flag of ship:                                        Page
of*

Pomorac (ime i
prezime)\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ Radno mjesto/zvanje:
\_\_\_\_\_\_\_\_\_\_\_\_\_\_\_\_\_\_\_\_\_\_

Seafarer (full
name).
Position/rank:

Mjesec i godina:
\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ U
straži[4]:
da        ne

*Month and
year:
Watchkeeper:
yes       no*

**Zapis o
satima odmora**

***Record of hours of rest***

Označite razdoblja odmora s X ili koristeći
neprekinutu liniju odnosno strelicu.

*Please
mark periods of rest, a applicable, with an X, or using a continuous line or
arrow.*

|  |
| --- |
| **ISPUNITE TABLICU NA DRUGOJ STRANICI**  ***COMPLETE THE TABLE ON THE REVERSE SIDE*** |

Sljedeći zakoni, pravilnici i/ili kolektivni
ugovori propisuju ograničenja u svezi radnih sati ili najmanjeg broja sati
odmora na brodu: Pravilnik o uvjetima i načinu održavanja straže, te obavljanju
drugih poslova na brodu kojima se osigurava sigurna plovidba i zaštita mora od
onečišćenja (»Narodne novine«, br. 125/2005.) i svi primjenjivi registrirani
nacionalni kolektivni ugovori.

*The
following national laws, regulations and/or collective agreements governing
limitations on working hours or minimum rest periods apply to this ship:
Regulation on Watchkeeping Arrangements and Performance of Other Duties on
Board Ships for Assurance of Safety of Navigation and Marine Pollution
Protection (Official Gazzette 125/2005.), all applicable registered national
collectiveagreements.*

**Slažem se
da je ovaj zapis sukladan sa satima odmora navedenog pomorca.**

***I agree that this record is an accurate
reflection of the hours of rest of the seafarer concerned.***

Ime i prezime zapovjednika ili osobe ovlaštene
od zapovjednika da potpiše ovaj zapis

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

*Name of
master or person authorized by master to sign this record*

Potpis zapovjednika ili ovlaštene osobe: \_\_\_\_\_\_\_\_\_\_\_\_\_\_\_

Potpis pomorca: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

*Signature
of master or authorized
person                                       Signature of seafarer*

Preslik ovog zapisa mora biti dostavljen
pomorcu. Ovaj obrazac je predmet pregleda i ovjere sukladno postupcima
propisanim od Ministarstva nadležnog za poslove pomorstva.

*A copy of
this record is to be given to the seafarer. This form is subject to examination
and endorsement under procedures established by ministry competent for maritime
affairs.*

\_\_\_\_\_\_\_\_\_

[4] Ako je primjenjivo, označi s Öif !vml![](2328_files/image003.gif)endif

Check Ö
as appropriate.

![](dodatni/355238.gif)

Pravilnik, NN 125/2005-2328